section_heading: Rani život i Jackson 5 (1958. − 1975.)
paragraph_text: Jackson je rano pokazao glazbenu nadarenost, nastupajući s učenicima iz razreda i ostalima tijekom Božićnih koncerata, u dobi od pet godina. Godine 1964. zajedno s bratom Marlonom pridružio se sastavu The Jackson Brothers (koji su oformili njihova braća Jackie, Tito i Jermaine) kao prateći glazbenici svirajući kongo i tamburin. Jackson je zatim počeo nastupati kao prateći vokal i plesati; kada je napunio osam godina, on i Jermaine postali su vodeći pjevači. Tada je naziv sastava promijenjen u The Jackson 5. Sastav je nastupao po Srednjem zapadu od 1966. do 1968. godine. Često su nastupali i u klubovima za odrasle. Godine 1966. pobijedili su na najznačajnijoj mjesnoj priredbi izvođenjem pjesme "I Got You (I Feel Good)" Jamesa Browna koju je otpjevao Michael.